২০০৪ সালে যখন স্ট্যানফোর্ড বিশ্ববিদ্যালয়ের সেন্টার ফর ইন্টারন্যাশনাল সিকিউরিটি অ্যান্ড কোঅপারেশনের একদল প্রতিনিধি উত্তর কোরিয়ার ইয়ংবন নিউক্লিয়ার সায়েন্টিফিক রিসার্চ সেন্টার পরিদর্শন করেন, তখন তাদেরকে একটি সিল করা পাত্রে প্লুটোনিয়াম ধাতু দেখানো হয়- যা পারমাণবিক বোমা তৈরির অন্যতম উপাদান। এর মাধ্যমে তখন উত্তর কোরিয়া বোঝাতে চেয়েছিলো যে দেশটি পারমাণবিক বোমা তৈরির সক্ষমতা অর্জন করেছে। গত সপ্তাহে ২৮০০ মাইল দূরত্বে ক্ষেপণাস্ত্র পরীক্ষা চালিয়ে উত্তর কোরিয়া বিশ্ববাসীকে সেই একই কথা জানান দিতে চেয়েছে- তাদের পারমাণবিক বোমা তৈরির সক্ষমতা আছে। দাবি করেছে পারমাণবিক ক্ষেপণাস্ত্র দিয়ে তারা যুক্তরাষ্ট্রের মূল ভূখণ্ডে যে কোন সময় আঘাত হানতে সক্ষম। তবে বাস্তবতা আসলে কি? আসলেই কি এক সময়ের অনুন্নত এই দেশটি পারমাণবিক শক্তি অর্জনে অল্প সময়ের মধ্যেই এগিয়ে গেছে অনেক দূর?